Mikið vatnsveður er á Austfjörðum og djúpir pollar eru á veginum um Fagradal en á Fjarðarheiði snjóaði og er vegurinn lokaður vegna óveðurs.
Vegagerðin varar þá sem þurfa að aka yfir Fagradal, á milli Egilsstaða og Reyðarfjarðar, við miklum vatnselg sem er á veginum á köflum. Á Fjarðarheiði til Seyðisfjarðar snjóaði hins vegar í nótt og þar hefur verið óveður í morgun með hviður upp undir 40 metra á sekúndu. Veginum var lokað, sem kemur sér illa því að Norræna er í höfn á Seyðisfirði og á að sigla í kvöld með talsverðan farm af ferskum fiski.
Agnar Sverrisson, svæðisstjóri Smyrli line á Austurlandi, segist þurfa að koma um 20 trukkum yfir heiðina með vörur í ferjuna. Þetta er ferskur fiskur frá Norðurlandi, Fáskrúðsfirði og úr eldisslátrun á Djúpavogi. Samkvæmt upplýsingum frá Vegagerðinni hefur verið stungið í gegn í morgun en breikka þarf til að hægt sé að opna. Snjórinn er blautur og þungur og því þarf að nota blásara, sem er seinlegt, og gæti tekið einhverja klukkutíma að opna heiðina eftir að veðrið gengur niður eftir hádegi.
Spáð er mikilli rigningu á Austfjörðum á morgun og líka á föstudag og ekki styttir upp fyrr en á laugardag samkvæmt spá. Búist er við vatnavöxtum og samkvæmt upplýsingum frá ofanflóðavakt Veðurstofunnar er fylgst náið með hlíðum fyrir ofan Seyðisfjörð. Þar er ekki mikill snjór til að bráðna og hafa ofanflóðasérfræðingar ekki miklar áhyggjur af vatnsveðrinu. Hreyfingar í hlíðunum fyrir ofan Seyðisfjörð eru vaktaðar með speglum og radar og fylgst er með vatnshæð í borholum sem segir til um hve mikið af regni og snjóbráð nær niður í jarðveginn.
